滄浪亭記
作者：明代：歸有光 
篇章：古文觀止 卷十二・明文

paragraphs: 浮圖文瑛居大雲庵，環水，即蘇子美滄浪亭之地也。亟求餘作《滄浪亭記》，曰：“昔子美之記，記亭之勝也。請子記吾所以爲亭者。”
餘曰：昔吳越有國時，廣陵王鎮吳中，治南園於子城之西南；其外戚孫承祐，亦治園於其偏。迨淮海納土，此園不廢。蘇子美始建滄浪亭，最後禪者居之：此滄浪亭爲大雲庵也。有庵以來二百年，文瑛尋古遺事，復子美之構於荒殘滅沒之餘：此大雲庵爲滄浪亭也。
夫古今之變，朝市改易。嘗登姑蘇之臺，望五湖之渺茫，羣山之蒼翠，太伯、虞仲之所建，闔閭、夫差之所爭，子胥、種、蠡之所經營，今皆無有矣。庵與亭何爲者哉？雖然，錢鏐因亂攘竊，保有吳越，國富兵強，垂及四世。諸子姻戚，乘時奢僭，宮館苑囿，極一時之盛。而子美之亭，乃爲釋子所欽重如此。可以見士之慾垂名於千載，不與其澌然而俱盡者，則有在矣。
文瑛讀書喜詩，與吾徒遊，呼之爲滄浪僧雲。